Stor politisk enighet i Hemne
Paneldebatten med listetoppene i Hemne på Hemne Næringsforums fredagslunsj den 2. september, bekreftet vel inntrykket av at det er lite som skiller de enkelte parti, eller de tradisjonelle fløyene, når det gjelder den framtidige utviklinga av Hemnesamfunnet. Det hele virker veldig samstemt og ulikhtene dreier seg i det vesentlige om ulike prioriteringer i forhold til planlagte investeringer, som skole, renovering av rådhus og kulturhus. Investeringer som alle er enige i.
Temaet for debatten var næringsutvikling og de utfordringer vi står overfor, men innholdet i debatten dreide seg ofte, og ikke uventet, over til generell samfunnsutvikling. En opplagt og godt oppdatert debattleder, Ivar Torset, forsøkte flere ganger å få deltakerne ut på glattisen, uten i særlig grad å lykkes med det.
Kun representantene fra Krf og Høyre flagget sin strategi for framtidig blokkdannelse i det nye politiske landskapet. Krf ønsker å fortsette sammen med Ap, og Høyre sammen med de øvrige borgerlige og Hemnelista.
Selv om ordningen med direkte ordførervalg er opphørt, blir vel valget denne gang, også i realiteten et ordførervalg, med Ståle Vaag og Gunnar Hynne i hovedrollene. Så får vi se da, i løpet av valgnatta, hvem som trekker det lengste strå.